Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од К. Т. Н. од Скопје, поднесена против Решението на Министерството за финансии, по предметот Барање за пристап до информации од јавен карактер, на 20.04.2023 година, го донесе следното

**Р Е Ш Е Н И Е**

1. Жалбата изјавена од К. Т. Н. од Скопје, поднесена против Решението на Министерството за финансии бр.03-4374/3 од 31.03.2023, заведена во Агенцијата под бр.08-144 на 04.04.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.03-4374/3 од 31.03.2023 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, К. Т. Н. од Скопје, на 13.03.2023 година, поднела Барање за пристап до информации од јавен карактер до Министерството за финансии, со кое побарала по е-маил да и се достави електронски запис од следната информација:

„Од страна на Влада на РСМ беше донесен Нацрт –Записник од 11-тата седница на Владата на РСМ одржана на 13.10.2020 година под нивен број 44-3593/1. По ова задолжување Министерството за финансии има изготвено одговор во којшто бара од Владата да биде избришан тој заклучок односно нивното задолжување.

Бараме да ни го издадете во копија горецитираниот одговор од Ваша страна. А заради полесно проаѓање на конкретната информација во прилог на ова барање Ви го праќаме извадокот од нацрт-записникот.“

Барателот на информации на 17.03.2023 година пред да добие одговор од Имателот на информации, спротивно на член 24 од Законот за слободен пристап до информации од јавен карактер, поднел до Имателот на информации Дополнување на барање, со кое побарал: „Извадокот на Нацрт-записникот од дваесет и четвртата седница на Владата на Република Северна Македонија, одржана на 24.11.2020 година.“

Постапувајќи по ова Барање, Имателот на информации донел Решение бр.03-4374/3 од 31.03.2023 година, со кое го одобрува Барањето на Барателот. Во Решението е наведено дека: „Министерството за финансии како имател на информации го разгледа барањето, при што утврди дека бараната информација не спаѓа под исклучоците од правотот за слободен пристап до информации од јавен карактер. Во однос на барањето од ден 14.03.2023 година податоците кои ќе му бидат доставени на барателот се во прилог на ова Решение и се составен дел од истото, а во однос на дополнителното барање од ден 17.03.2023 година податоците се наоѓаат на следниот линк....“

Незадоволен од горе наведеното Решение, Барателот на информации на 04.04.2023 година поднесе Жалба до Агенцијата, заведено во Агенцијата под бр.08-144. Во Жалбата се наведува дека: „...Незадоволна од доставените информации од јавен карактер ја вложувам оваа жалба од причина што имателот на информацијата не го испочитувал законот односно во врска со побараната информација во прилог на решението свесно доставил сосем друг акт а не тој јас што го барам, видно од самите списи во прилог. Имателот на информацијата не ми го достави бараниот документ туку ми достави друг документ што не е предмет на мој интерес. Барам документ донесен после 13.10.2020 година а добивам документ од 11.05.2020 година, пред задолжувањето воопшто да постои. А во врска со дополнителното барање до имателот на информацијата не ми е потребно да ми праќа линк кој јас можам да ја видам 24 седница одржана на 24.11.2020, туку го барам Извадокот на Нацрт-записникот од дваесет ...“

Агенцијата со електронски допис бр.08-144 од 04.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 11.04.2023 година достави Одговор на Жалба бр.03-4374/6 од 11.04.2023 година, заведен во Агенцијата под бр.08-144. Во Одговорот е наведено дека: „...Со доставеното Мислење бр.20-3786/2 од 11.05.2020 година по однос на Информацијата за издавање на лиценци на општински даночни инспектори, Министерството за финансии предложило да се преформулира предлог-заклучокот под број 2 и истиот да гласи:....Имено, во конктекст на горенаведеното Владата на Република Северна Македонија го има земено предвид барањето за изменување на заклучокот и го има решено предметното прашање...“. Во прилог ги достави сите списи во врска со предметот, меѓу другите, Извадокот од Нацрт-записникот од Дваесет и четвртата седница на Владата на Република Северна Македонија одржана на 24 ноември 2020 година; и Мислење по информација за издавање на лиценци на општински даночни инспектори бр.20-3786/2 од 11.05.2020 година, насловено до Владата.

Барателоте на информации на 20.04.2023 година до Агенцијата достави е-маил, во кој е наведено дека: „...Во одговорот на жалбата на Министерството за финансии погрешно е тврдењето дека наводите се во целост неосновани бидејќи не се внимавало при утрдување на фактичката состојба, непотребно и ирелевантно се наведува и цитираат сегменти на мислењето од 11.05.2023 и се навлегува во содржината на мислењето, а при тоа не го увиделе основниот факт дека надлежниот сектор им има доставено документ што не е предмет на мој интерес и е со датум пред воопшто да биде одржана 11 седницата на Владата на РСМ од 13.10.2023 година....Имено, да појаснам во Известувањето број 20-сл од 06.042023 год. на Секторот за јавни приходи и даночна и царинска политика при Министерството за финансии на втората страна во вториот пасус точно е наведен документот кој е предмет на мој интерес Барањето од Министерството за финансии за изменување на Заклучокот по Информацијата за издавање на лиценци на општинските даночни инспектори. .....сметам дека барањето е исполнето **и жалбата само за дополнителното барање ја повлекувам**.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил во целост согласно одредбите од Законот за слободен пристап до информации од јавен карактер односно на Барателот не му ја доставил бараната информација наведена во Барањето.

Во конкретниот случај, со донесеното Решение 03-4374/3 од 31.03.2023 година Имателот на информации барањето го усвоил, но не му ја доставил конкретната информација побарана со Барањето од 13.03.2023 година.

Имено, Барателот на информации со Барањето за пристап до информации го побарал, барањето од Министерството за финансии доставено до Владата на Република Северна Македонија, по Нацрт-Записникот од 11-тата седница на Владата, со кое е побарано „да биде избришан заклучокот односно нивното задолжение“.

Во конкретниот случај, Имателот на информации, наместо да му ја достави бараната информација, му доставил Мислење по Информација за издавање на лиценца на општински даночни инспектори бр.20-3786/2 од 11.05.2020 година, кое не коренсподира со датумот на бараната информација, односно после Нацрт-Записникот од 11-тата седница на Владата од 13.10.2020 година.

 Согласно член 3 став 1 алинеја 2 од Законот за слободен пристап до информации од јавен карактер „информација од јавен карактер“ е информација во која било форма што ја создал, или со која располага имателот на информацијата согласно со неговите надлежности.

 При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**